ประเทศยูเครน

ประเทศในยุโรปตะวันออก
| ยูเครน Украї́на (ยูเครน) |
| --- | --- |
   ธงชาติ     ตราแผ่นดิน  
เพลงชาติ: "ชแชแนวแมร์ลาอูกรายีนา"
ที่ตั้งของ ประเทศยูเครน  (เขียว) และดินแดนที่เป็นกรณีพิพาท (เขียวอ่อน)
เมืองหลวง และเมืองใหญ่สุด: เคียฟ 49°N 32°E﻿ / ﻿49°N 32°E﻿ / 49; 32
ภาษาราชการ: ยูเครน
ภาษาที่ได้รับการรับรอง ในระดับภูมิภาค:  รายการ กรีก กากาอุซ ตาตาร์ไครเมีย บัลแกเรีย เบลารุส โปแลนด์ ยิดดิช รัสเซีย โรมาเนีย สโลวัก ฮังการี ฮีบรู 
กลุ่มชาติพันธุ์  (ค.ศ. 2001): 77.8% ยูเครน 17.3% รัสเซีย 4.9% อื่น ๆ / ไม่ระบุ
ศาสนา  (ค.ศ. 2018): 87.3% คริสต์ 11.0% ไม่มี 0.8% อื่น ๆ 0.9% ไม่ระบุ
การปกครอง: รัฐเดี่ยว สาธารณรัฐระบบกึ่งประธานาธิบดี

• ประธานาธิบดี : วอลอดือมือร์ แซแลนสกึย
• นายกรัฐมนตรี : แดนึส ชมือฮัล
• ประธานสภาสูงสุด : รุสลัน สแตฟันชุก
 
สภานิติบัญญัติ: สภาสูงสุดยูเครน
การสร้างชาติ

• จักรวรรดิรุสเคียฟ : ค.ศ. 882
• อาณาจักรรูทีเนีย : ค.ศ. 1199
• รัฐผู้บัญชาการคอสแซ็ก : 18 สิงหาคม ค.ศ. 1649
• สาธารณรัฐประชาชนยูเครน : 10 มิถุนายน ค.ศ. 1917
• การประกาศเอกราชของสาธารณรัฐประชาชนยูเครน : 22 มกราคม ค.ศ. 1918
• สาธารณรัฐประชาชนยูเครนตะวันตก : 1 พฤศจิกายน ค.ศ. 1918
• รัฐบัญญัติเอกภาพ : 22 มกราคม ค.ศ. 1919
• การถอนตัวจากสหภาพโซเวียต : 24 สิงหาคม ค.ศ. 1991
• การลงประชามติ : 1 ธันวาคม ค.ศ. 1991
• รัฐธรรมนูญฉบับปัจจุบัน : 28 มิถุนายน ค.ศ. 1996
• การปฏิวัติแห่งศักดิ์ศรี : 18–23 กุมภาพันธ์ ค.ศ. 2014
 
พื้นที่
• รวม: 603,628 ตารางกิโลเมตร (233,062 ตารางไมล์) (อันดับที่ 45)
• แหล่งน้ำ (%): 7
ประชากร
• ตุลาคม ค.ศ. 2021 ประมาณ:  41,319,838  (ไม่รวมคาบสมุทรไครเมีย) (อันดับที่ 35)
• สำมะโนประชากร ค.ศ. 2001: 48,457,102
• ความหนาแน่น: 73.8 ต่อตารางกิโลเมตร (191.1 ต่อตารางไมล์) (อันดับที่ 115)
จีดีพี (อำนาจซื้อ) : ค.ศ. 2022 (ประมาณ)
• รวม:  6.22 แสนล้านดอลลาร์สหรัฐ (อันดับที่ 48)
• ต่อหัว:  15,124 ดอลลาร์สหรัฐ (อันดับที่ 108)
จีดีพี (ราคาตลาด) : ค.ศ. 2022 (ประมาณ)
• รวม:  2.04 แสนล้านดอลลาร์สหรัฐ (อันดับที่ 56)
• ต่อหัว:  4,958 ดอลลาร์สหรัฐ (อันดับที่ 119)
จีนี (ค.ศ. 2019):  26.6 ต่ำ
เอชดีไอ (ค.ศ. 2019):  0.779 สูง · อันดับที่ 74
สกุลเงิน: ฮรึวญา (₴) (UAH)
เขตเวลา: UTC+2 (เวลายุโรปตะวันออก)
• ฤดูร้อน (เวลาออมแสง): UTC+3 (เวลาออมแสงยุโรปตะวันออก)
ขับรถด้าน: ขวามือ
รหัสโทรศัพท์: +380
รหัส ISO 3166: UA
โดเมนบนสุด: .ua .укр
ยูเครน (อังกฤษ: Ukraine; ยูเครน: Украї́на, อักษรโรมัน: Ukraïna, ออกเสียง: [ʊkrɐˈjinɐ] ( ฟังเสียง)) เป็นประเทศหนึ่งในยุโรปตะวันออก เป็นประเทศที่มีเนื้อที่มากที่สุดเป็นอันดับที่ 2 ในยุโรปรองจากรัสเซียซึ่งยูเครนมีอาณาเขตติดต่อทางทิศตะวันออกและทิศตะวันออกเฉียงเหนือ นอกจากนี้ยังมีอาณาเขตติดต่อกับเบลารุสทางทิศเหนือ ติดต่อกับโปแลนด์ สโลวาเกีย และฮังการีทางทิศตะวันตก ติดต่อกับโรมาเนียและมอลโดวาทางทิศใต้ และมีแนวชายฝั่งจรดทะเลอะซอฟและทะเลดำ ยูเครนมีเนื้อที่ 630,628 ตารางกิโลเมตร (233,062 ตารางไมล์) มีประชากรประมาณ 43.92 ล้านคน เป็นประเทศที่มีประชากรมากที่สุดเป็นอันดับที่ 8 ในยุโรป เมืองหลวงและเมืองที่มีประชากรมากที่สุดคือเคียฟ (กือยิว) ตามมาด้วยคาร์กิว, ดนีปรอ และ ออแดซา ภาษาราชการคือภาษายูเครน และประชากรส่วนมากสามารถสื่อสารภาษารัสเซียได้อย่างคล่องแคล่ว
ดินแดนที่เป็นประเทศยูเครนสมัยใหม่มีผู้คนอยู่อาศัยมาตั้งแต่ 32,000 ปีก่อนคริสต์ศักราช ในสมัยกลาง พื้นที่นี้เป็นศูนย์กลางสำคัญแห่งหนึ่งของวัฒนธรรมสลาฟตะวันออก โดยมีสหพันธ์เผ่าชนแห่งรุสเคียฟก่อตัวเป็นรากฐานของอัตลักษณ์ยูเครน หลังจากที่รุสเคียฟแตกออกเป็นหลายราชรัฐในคริสต์ศตวรรษที่ 13 ประกอบกับหายนะที่เกิดจากการรุกรานของจักรวรรดิมองโกล ความเป็นอันหนึ่งอันเดียวกันของดินแดนก็เสื่อมสลายและบริเวณนี้ก็ถูกแย่งชิง แบ่งแยก และปกครองโดยมหาอำนาจต่าง ๆ ซึ่งได้แก่เครือจักรภพโปแลนด์–ลิทัวเนีย จักรวรรดิออสเตรีย–ฮังการี จักรวรรดิออตโตมัน และอาณาจักรซาร์รัสเซีย รัฐผู้บัญชาการคอสแซ็กของชาวยูเครนปรากฏขึ้นและเจริญรุ่งเรืองในคริสต์ศตวรรษที่ 17 และ 18 แต่ในที่สุดดินแดนของรัฐนี้ก็ถูกแบ่งกันระหว่างโปแลนด์–ลิทัวเนียกับจักรวรรดิรัสเซีย ต่อมาเกิดขบวนการชาตินิยมยูเครนขึ้นเป็นผลสืบเนื่องจากการปฏิวัติรัสเซียและมีการประกาศจัดตั้งสาธารณรัฐประชาชนยูเครนเมื่อวันที่ 23 มิถุนายน ค.ศ. 1917 โดยได้รับการรับรองจากนานาชาติ กลุ่มบอลเชวิคใช้อำนาจครอบงำเหนือดินแดนเกือบทั้งหมดที่เคยเป็นจักรวรรดิ และสถาปนาสาธารณรัฐสังคมนิยมโซเวียตยูเครนซึ่งต่อมาได้กลายเป็นสาธารณรัฐของสหภาพโซเวียตใน ค.ศ. 1922 ในช่วงทศวรรษ 1930 จนถึงสงครามโลกครั้งที่สอง ยูเครนต้องเผชิญความสูญเสียครั้งใหญ่ เริ่มจากการฆ่าล้างเผ่าพันธุ์ฮอลอดอมอร์ตามมาด้วยการยึดครองของนาซีเยอรมันในสงครามโลกครั้งที่สอง นำมาซึ่งการเสียชีวิตของประชากรกว่า 7 ล้านคนรวมถึงชาวยูเครนเชื้อสายยิวจำนวนมาก ภายหลังสงครามยุติ ส่วนตะวันตกของยูเครนได้รวมเข้ากับสาธารณรัฐสังคมนิยมโซเวียตยูเครนและทั้งประเทศก็กลายเป็นส่วนหนึ่งของสหภาพโซเวียต ยูเครนได้รับเอกราชหลังจากการล่มสลายของสหภาพโซเวียตใน ค.ศ. 1991
หลังจากที่ได้รับเอกราช ยูเครนประกาศตนเป็นรัฐที่เป็นกลาง โดยจัดตั้งความร่วมมือทางการทหารอย่างจำกัดกับรัสเซียและประเทศอื่น ๆ ในเครือรัฐเอกราช ในขณะเดียวกันก็สถาปนาความเป็นหุ้นส่วนกับองค์การสนธิสัญญาแอตแลนติกเหนือใน ค.ศ. 1994 ใน ค.ศ. 2013 หลังจากที่รัฐบาลของประธานาธิบดีวิกตอร์ ยานูกอวึช ตัดสินใจระงับความตกลงสมาคมระหว่างยูเครนกับสหภาพยุโรปและแสวงหาความสัมพันธ์ทางเศรษฐกิจที่ใกล้ชิดยิ่งขึ้นกับรัสเซีย คลื่นการเดินขบวนและการประท้วงที่รู้จักกันในชื่อยูโรไมดานก็เริ่มขึ้นและกินเวลานานหลายเดือนจนกระทั่งบานปลายเป็นการปฏิวัติแห่งศักดิ์ศรีซึ่งนำไปสู่การโค่นอำนาจยานูกอวึชและการจัดตั้งรัฐบาลชุดใหม่ เหตุการณ์เหล่านี้กลายเป็นภูมิหลังของการผนวกไครเมียเข้ากับรัสเซียในเดือนมีนาคม ค.ศ. 2014 และสงครามในดอนบัสในเดือนเมษายน ปีเดียวกัน อย่างไรก็ตาม ยูเครนได้เริ่มใช้ข้อตกลงการค้าเสรีเชิงลึกและครอบคลุมกับสหภาพยุโรปมาตั้งแต่วันที่ 1 มกราคม ค.ศ. 2016 การรุกรานโดยรัสเซียใน ค.ศ. 2022 ซึ่งยกระดับมาจากสงครามรัสเซีย–ยูเครนยังคงยืดเยื้อมาถึงปัจจุบัน โดยยูเครนได้ความช่วยเหลือจากจากนานาชาติ รวมถึงการเป็นพันธมิตรที่แน่นแฟ้นกับสหรัฐ, สหภาพยุโรป และ เนโท
ยูเครนเป็นประเทศกำลังพัฒนาที่มีดัชนีการพัฒนามนุษย์อยู่ในอันดับที่ 77 เป็นหนึ่งในประเทศที่ยากจนที่สุดในยุโรป โดยประสบปัญหาความยากจนและการทุจริตในตำแหน่งหน้าที่ในอัตราสูงมาก อย่างไรก็ตาม เนื่องจากมีพื้นที่เพาะปลูกที่อุดมสมบูรณ์และกว้างขวาง ยูเครนจึงเป็นหนึ่งในผู้ส่งธัญพืชออกรายใหญ่ที่สุดในโลก นอกจากนี้ยังมีกองทัพที่มีขนาดใหญ่เป็นอันดับที่ 3 ในยุโรปรองจากรัสเซียและฝรั่งเศส กองทัพยูเครนยังได้รับการยอมรับในแง่การโจมตีด้วยโดรนที่มีประสิทธิภาพที่สุดแห่งหนึ่งของโลก ยูเครนเป็นสาธารณรัฐเดี่ยวภายใต้ระบบกึ่งประธานาธิบดีโดยแบ่งแยกอำนาจออกเป็นฝ่ายนิติบัญญัติ ฝ่ายบริหาร และฝ่ายตุลาการ ประเทศนี้เป็นสมาชิกของสหประชาชาติ สภายุโรป องค์การว่าด้วยความมั่นคงและความร่วมมือในยุโรป องค์การกวามเพื่อประชาธิปไตยและการพัฒนาเศรษฐกิจ และสามเหลี่ยมลูบลิน และเป็นหนึ่งในรัฐผู้ก่อตั้งเครือรัฐเอกราชแม้ว่าจะไม่เคยเป็นสมาชิกขององค์การนี้ก็ตาม ยูเครนยังอยู่ระหว่างการขอเข้าร่วมสหภาพยุโรปและเนโท